UDTALELSE FRA KOMMISSIONEN i henhold til EF-traktatens artikel 251, stk. 2, litra c), om Europa-Parlamentets ændringerne til Rådets fælles holdning til forslag til EUROPA-PARLAMENTETS OG RÅDETS DIREKTIV om ændring af direktiv 79/373/EØF om handel med foderblandinger - OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

BEGRUNDELSE

I henhold til EF-traktatens artikel 251, stk. 2, litra c), afgiver Kommissionen udtalelse om de ændringer, Europa-Parlamentet foreslår under andenbehandlingen.

Kommissionen har anført sin udtalelse i punkt 4 om de syv ændringer, Europa-Parlamentet har foreslået.

1. Baggrund

a) Den 7. januar 2000 fremlagde Kommissionen et forslag for Rådet og Europa-Parlamentet i medfør af EF-traktatens artikel 251, stk. 2, og artikel 152 (KOM(1999) 744 endelig udg. - 2000/0015 (COD)) om ændring af direktiv 79/373/EØF om handel med foderblandinger [1].

[1] EFT L 86 af 6.4.1979, s. 30.

b) Det Økonomiske og Sociale Udvalg afgav udtalelse den 29. marts 2000 [2].

[2] EFT C 140 af 18.5.2000, s. 12.

c) Den 13. september 2000 vedtog Udvalget om Landbrug og Udvikling af Landdistrikter zu Baringdorf-betænkningen og godkendte Kommissionens forslag med 5 ændringer.

d) Europa-Parlamentet vedtog på sit plenarmøde den 2. - 6. oktober 2000 Kommissionens forslag med 5 ændringsforslag under førstebehandlingen.

e) Kommissionen accepterede 4 af Europa-Parlamentets 5 ændringsforslag, som blev medtaget i det ændrede forslag til Europa-Parlamentets og Rådets direktiv, som Kommissionen vedtog den 21.12.2000 (KOM(2000) 780 endelig).

f) Rådet vedtog enstemmigt sin fælles holdning den 19. december 2000 [3]. Rådet accepterede også Europa-Parlamentets 4 ændringsforslag, som Kommissionen havde accepteret i sit ændrede forslag [4].

[3] EFT C 36 af 2.2.2001, s. 35.

[4] Et af disse 4 ændringsforslag (nr. 5) vedrørende datoen for gennemførelsen var dog ikke medtaget i den fælles holdning, da det ikke mere var aktuelt.

g) Den 5. april 2001 vedtog Europa-Parlamentet under andenbehandlingen en lovgivningsmæssig beslutning om Rådets fælles holdning med 7 ændringsforslag til denne fælles holdning.

2. Formålet med forslaget

Rådets direktiv 79/373/EØF om handel med foderblandinger indeholder bestemmelser om mærkning af foderblandinger.

Forslaget har til formål at sikre, at husdyrbrugerne bliver informeret om foderblandingernes sammensætning, ved at der indføres en obligatorisk deklaration med detaljerede kvantitative og kvalitative oplysninger ("åben deklaration").

3. Fælles holdning

Grundlaget for den fælles holdning er følgende kompromis:

- En obligatorisk angivelse, hvor mængden af alle fodermidler angives i 5 procentintervaller.

- Producenten forpligtes til på anmodning fra landmanden at oplyse om sammensætningen.

4. Kommissionens holdning til Europa-Parlamentets ændringsforslag

4.1. Ændringsforslag, som Kommissionen har accepteret

INGEN

4.2. Ændringsforslag, som Kommissionen ikke har accepteret

* Ændringsforslag 1

I ændringsforslaget er det fastlagt, at der skal være en nøjagtig angivelse af mængden af alle ingredienser i foderblandinger til produktionsdyr.

Kommissionens holdning

Med hensyn til sikkerheden er det tilstedeværelsen af en ingrediens, som er af betydning, og ikke nødvendigvis den nøjagtige mængde heraf.

I den fælles holdning gøres mærkning lettere ved at gennemføre en mere fleksibel fremgangsmåde, som derfor er mindre vanskelig at håndhæve.

* Ændringsforslag 2

I dette ændringsforslag er det fastlagt, at der skal være en nøjagtig angivelse af mængden af alle ingredienser i foderblandinger til produktionsdyr. Henvisningen til den detaljerede liste, som fremlægges "efter individuel anmodning fra opdrætteren," slettes.

Kommissionens holdning

Jvf. begrundelsen vedr. ændringsforslag 1

* Ændringsforslag 3

Henvisningen til, at producenten "frivilligt" kan fremlægge den nøjagtige sammensætning af foderstofferne, fjernes ligeledes.

Kommissionens holdning

Jvf. begrundelsen vedr. ændringsforslag 1

* Ændringsforslag 4

Med dette ændringsforslag tilføjes en ny betragtning, med en opfordring til Kommissionen om at fremlægge forslag til en positivliste over fodermidler inden udgangen af indeværende år.

Kommissionens holdning

- Dette ændringsforslag omhandler ikke bestemmelserne i direktiv 79/373/EØF om handel med foderblandinger, men bestemmelserne i direktiv 96/25/EF om omsætning af fodermidler til foderblandinger.

- Det er ikke realistisk at bede Kommissionen om at fremlægge forslag til en positivliste over tilladte fodermidler i foderblandinger inden udgangen af indeværende år. Denne kunne omfatte ca. 15 000 angivelser. Herudover vil kravet om en positivliste ikke give yderligere sikkerhed for de anvendte produkter, eftersom et parti produkter, som er medtaget på listen, f.eks. kan være meget farlige på grund af en utilsigtet hændelse.

- Kommissionen overvejer imidlertid at påbegynde en feasibilityundersøgelse om dette spørgsmål, der skal være afsluttet senest i første halvdel af år 2002.

* Ændringsforslag 5

I dette ændringsforslag er det fastlagt, at der skal være en nøjagtig angivelse af mængden af alle ingredienser i foderblandinger til produktionsdyr.

Kommissionens holdning

Jvf. begrundelsen vedr. ændringsforslag 1

* Ændringsforslag 6

I dette ændringsforslag er det fastlagt, at der skal være en nøjagtig angivelse af mængden af alle ingredienser i foderblandinger til produktionsdyr og ikke inden for visse procentintervaller som i den fælles holdning.

Kommissionens holdning

Jvf. begrundelsen vedr. ændringsforslag 1

* Ændringsforslag 7

Med dette ændringsforslag bortfalder det bilag, hvor man har fastlagt de procentintervaller, inden for hvilke fodermidler skulle anføres i henhold til deres vægtprocent.

Kommissionens holdning

Bilaget giver al den nødvendige information og ligeledes den nødvendige fleksibilitet for foderstofvirksomheder.

5. Konklusioner

Kommissionen kan ikke støtte nogen af de ændringsforslag til den fælles holdning, som Europa-Parlamentet har vedtaget.

Kommissionen fastholder sin støtte til den fælles holdning. Den fælles holdning har medtaget størstedelen af de ændringer, som Europa-Parlamentet fremførte under førstebehandlingen, (kun ændringsforslaget vedrørende positivlisten over foder er ikke medtaget, da det ikke falder ind under forslagets anvendelsesområde). Endvidere sikrer den fælles holdning et sikkerhedsniveau, der svarer til det oprindelige forslags.